Talle vuurwapens by ‘transitorowers’ gevindArgieffoto Vyf vermeende transitorowers sal Maandag in verskillende howe verskyn nadat hulle verlede week tydens ŉ uitgebreide wetstoepassingsoptrede vasgetrek is. Brig. Hangwani Mulaudzi, woordvoerder van die Valke, sê dié vyf beskuldigdes is deel van die groep van agt verdagtes wat verlede week in hegtenis geneem is in verband met transitorooftogte in Katlehong, oos van Johannesburg, en Meyerton, noord van Vereeniging. Die aanklagte teen drie van die verdagtes is egter sedertdien voorlopig teruggetrek. Mulaudzi verduidelik die Valke se nasionale buro vir onwettige vuurwapenbeheer en prioriteitsgeweldsmisdaad, tesame met lede van die misdaadintelligensie-eenheid het verlede week ŉ operasie uitgevoer en vermeende transitorowers vasgetrek. Die operasie het Donderdagoggend in Jabavu in Soweto begin waar Thandwangubazi Mvelase (35) en Nokulunga Ntombela (33) in hegtenis geneem is. Daar is tydens hul inhegtenisneming beslag gelê op twee AK47-aanvalsgewere, twee polisie-koeëlvastebaadjies, ŉ groot hoeveelheid ammunisie en kontant. Die span is daarna na Orange Farm waar Sandile Mhlungu (29) in hegtenis geneem is. ŉ Haelgeweer, ŉ pistool, ŉ handgranaat en ammunisie is in sy besit gevind. “Die pistool word verbind met ŉ vuurwapendiefstalsaak in dieselfde gebied.” Vandaar is die span na Duduza waar Lungisani Mdlolo (35) en Ntengazi Mdlolo (40) vasgetrek is. ŉ Rewolwer is in Lungisani se besit gevind, terwyl daar tydens Ntengazi se inhegtenisneming op ŉ AK47 en ŉ pistool beslag gelê is. “Daar is vasgestel Lungisani Mdlolo het glo in 2014 uit die Palm Ridge-landdroshof ontsnap nadat hy skuldig bevind is aan moord, gewapende roof met verswarende omstandighede en verkragting,” sê Mulaudzi. Die multidissiplinêre span is daarna na Vosloorus waar nog drie verdagtes in hegtenis geneem is. Tydens dié inhegtenisneming is daar op ŉ AK47 en ses magasyne met ammunisie beslag gelê. Die saak teen hierdie drie verdagtes is egter later teruggetrek hangende verdere ondersoek. Die ander vyf verdagtes het Vrydag in onderskeidelik die Vereeniging-, Nigel-, en Protea-landdroshof verskyn.